Governu hato’o kondolénsia ba Keith Hayes ninia mate « Governu Timor-Leste\nSesta-feira, 26 abril 2019 | 17:34\nGovernu hato’o kondolénsia ba Keith Hayes ninia mate\nHo laran todan tebes maka Governu Repúblika Demokrátika Timor-Leste simu notísia kona-ba Sr. Keith Hayes, veteranu autralianu ida no mate-restu husi funu mundiál daruak nian, ninia mate.\nKeith Hayes, hafoin hetan kanek iha tiru-malu durante funu mundiál daruak nian iha Timor-Leste, família Timor nian ida maka salva nia, hodi marka inísiu husi amizade boot ida ho ami-nia povu ne’ebé dura iha nia moris tomak.\nKeith, aleinde hatudu ninia aten-barani ne’ebé boot tebes nu’udar komandu iha funu laran, bainhira fila ba Austrália nia luta nafatin. Ho empatia ne’ebé kle’an no preokupasaun maka nia apoia ativamente povu Timor, inklui mós iha ita-nia luta ba liberdade no ukun rasik an, nune’e mós ita-nia esforsu atu dezenvolve ita-nia nasaun foun ne’e. Apoiu durante moris tomak ne’e hanesan naroman ida iha relasionamentu entre ita-nia país rua ne’e no hatudu ona mai ita hotu posibilidade solidariedade nian entre ita-nia povu sira. Ami mantein ninia amizade iha ami-nia fuan no ami lamenta australianu ida ne’ebé boot tebes duni ninia mate.\nKeith sei hetan fatin importante ida iha ami-nia país nia istória no iha ami-nia relasionamentu ho Austrália. Maske nia ema ida ne’ebé maka haraik an no simples, ninia aten-barani, integridade no determinasaun atu luta ba dignidade ema nian no ba povu timoroan nian ami sei la haluha. Iha momentu triste nian ida-ne’e, ami lamenta ninia mate, maibé ami selebra ninia kontributu.\nGovernu Repúblika Demokrátika Timor-Leste, lori Povu Timoroan nia naran, haruka kondolénsia ba família Keith no agradesimentu husi nasaun ida ne’ebé hatene rekoñese. REMATA